ભારતના વિભાજન બાદ લાખોની સંખ્યામાં ભારતીય મુસ્લિમો ઉજ્જ્વળ ભવિષ્ય માટે આશા અને એક ઇસ્લામિક દેશમાં રહેવા માટે પાકિસ્તાનના કરાંચી પહોંચ્યા હતા. શરૂઆતમાં ધાર્મિક લાગણીઓમાં આ લોકોને મૂળ પાકિસ્તાની મુસ્લિમો અને સરકારની સહાનુભૂતિ મળી, પરંતુ ધીરે-ધીરે ત્યાંના લોકોમાં ભારતથી ગયેલા મુસ્લિમો પ્રત્યે રોષ વધ્યો. ભારત-પાકિસ્તાનના ભાગલા બાદ જે ભારતીય મુસ્લિમો પાકિસ્તાન ગયા તેમને આજે પણ ન તો પાક. સરકાર કે ન તો મૂળ પાકિસ્તાની મુસ્લિમોએ અપનાવ્યા છે. તેઓને આજે પણ મુહાજિરો કહી ઉતારી પાડવામાં આવે છે. ભારતથી પાકિસ્તાન ગયેલા મોટા ભાગના મુસ્લિમો સિંધ પ્રાંતમાં કરાંચીમાં રહે છે. કરાંચી પાકિસ્તાનની આર્થિક રાજધાની ગણાય છે. નદીમ નુસરત કહે છે કે, ૧૯૯૨થી આજ દિન સુધી પાકિસ્તાની સુરક્ષા દળો દ્વારા માત્ર શહેરી સિંધમાં જ ૨૨,૦૦૦થી વધુ ઉર્દૂ બોલનારા મુહાજિરોની હત્યા કરી દીધી છે. ૨૦૧૩ બાદ સેંકડો હજારો મુહાજિરો ગાયબ થઈ ગયા છે. કહેવાય છે કે, તેમનું અપહરણ કરી તેમની હત્યા થઈ છે અને તેમનાં શબોને કરાંચીની બહારના વિસ્તારોમાં ફેંકી દેવામાં આવ્યાં છે. કરાંચીએ પાકિસ્તાનનું એ શહેર છે જે પાકિસ્તાનની કુલ રાજકીય આવકના ૭૦ ટકાથી વધુ રળી આપે છે, છતાં તેને રાષ્ટ્રીય તો છોડો સ્થાનિક સિંધ પ્રાંતમાં પણ તેનું કોઈ જ પ્રતિનિધિત્વ નથી. કરાંચીની આબાદી પણ સિંધ પ્રાંતથી વધુ છે.